***Монгол Улсын Их Хурлын 2012 оны намрын ээлжит чуулганы Төсвийн байнгын хорооны 02 дугаар сарын 07-ны өдөр /Пүрэв гариг/-ийн хуралдаан 16 цаг 45 минутад Төрийн ордны “Б” танхимд эхлэв.***

Улсын Их Хурлын гишүүн, Төсвийн байнгын хорооны дарга Ц.Даваасүрэн ирц, хэлэлцэх асуудлыг танилцуулж хуралдааныг даргалав.

*Хуралдаанд ирвэл зохих 18 гишүүнээс 13 гишүүн ирж, 72.2 хувийн ирцтэй байв. Үүнд:*

***Тасалсан:*** *Р.Амаржаргал, Б.Болор, М.Зоригт, С.Оюун, Б.Наранхүү.*

***Нэг. Засгийн газрын тусгай сангийн тухай хуульд нэмэлт оруулах тухай хуулийн төсөл*** */анхны хэлэлцүүлэг****/.***

Хэлэлцэж буй асуудалтай холбогдуулан Гадаад харилцааны сайд Болд, Гадаад харилцааны сайдын зөвлөх О.Машбат, Гадаад харилцааны яамны Төрийн нарийн бичгийн даргын үүрэг гүйцэтгэгч Г.Цогтсайхан, тус яамны Бодлого төлөвлөлт судалгааны газрын гуравдугаар нарийн бичгийн дарга Э.Амараа, Улсын Их Хурлын Тамгын газрын Эрх зүй, хууль тогтоомжийн хэлтсийн зөвлөх Э.Түвшинжаргал, Төсвийн байнгын хорооны зөвлөх Ё.Мөнхбаатар, референт Ц.Батбаатар нар байлцав.

Хэлэлцэж буй асуудалтай холбогдуулан Улсын Их Хурлын гишүүн Д.Дэмбэрэлийн асуусан асуултадУлсын Их Хурлын гишүүн, Төсвийн байнгын хорооны дарга Ц.Даваасүрэн хариулж, тайлбар хийв.

Улсын Их Хурлын гишүүд Д.Эрдэнэбат хуулийн төслийг анхны хэлэлцүүлгээр батлах горимын санал хэлэв.

**Ц.Даваасүрэн :** -Улсын Их Хурлын гишүүн Д.Эрдэнэбатын гаргасан*“*Засгийн газрын тусгай сангийн тухай хуульд нэмэлт оруулах тухай хууль”-ийн төслийг анхны хэлэлцүүлгээр нь батлах горимын саналыг дэмжиж байгаа гишүүд гараа өргөнө үү.

Зөвшөөрсөн 10

Татгалзсан 0

Бүгд 10

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Д.Эрдэнэбат чуулганы нэгдсэн хуралдаанд танилцуулахаар тогтов.

***Хуралдаан 16 цаг 50 минутад өндөрлөв.***

*Тэмдэглэлтэй танилцсан:*

ТӨСВИЙН БАЙНГЫН

ХОРООНЫ ДАРГА Ц.ДАВААСҮРЭН

*Тэмдэглэл хөтөлсөн:*

ХУРАЛДААНЫ ТЭМДЭГЛЭЛ

ХӨТЛӨГЧ П.МЯДАГМАА

**УЛСЫН ИХ ХУРЛЫН 2012 ОНЫ НАМРЫН ЭЭЛЖИТ**

**ЧУУЛГАНЫ ТӨСВИЙН БАЙНГЫН ХОРООНЫ 2013 ОНЫ 02 ДУГААР**

**САРЫН 07-НЫ ӨДРИЙН ХУРАЛДААНЫ**

**ДЭЛГЭРЭНГҮЙ ТЭМДЭГЛЭЛ**

***Хуралдаан 16 цаг 45 минутад эхлэв.***

**Ц.Даваасүрэн :** -2013 оны 02 дугаар сарын 07-ны хуралдаанаа эхлүүлье. Ирц 52.6 хувьтай байна. Гишүүдийг танилцуулъя. Ц.Даваасүрэн, С.Ганбаатар одоо ороод ирнэ. Л.Гантөмөр, Д.Дэмбэрэл гишүүн, М.Сономпил гишүүн, Д.Эрдэнэбат гишүүн, Ж.Эрдэнэбат гишүүн, Л.Эрдэнэчимэг, Д.Ганхуяг гэсэн гишүүд ирсэн байна. Гараад явсан гишүүдийг дуудаарай, манайхаан.

Өнөөдрийн хуралдаанаар хэлэлцэх асуудал Засгийн газрын тусгай сангийн тухай хуульд нэмэлт, өөрчлөлт оруулах тухай хуулийн төслийн анхны хэлэлцүүлэг ганц асуудал байна. Асуудал дээр саналтай гишүүд байна уу, алга байна. Хэлэлцэх асуудалдаа оръё.

Засгийн газрын тусгай сангийн тухай хуульд нэмэлт оруулах тухай хуулийн анхны хэлэлцүүлгийг эхэлье.

Хуралдаанд оролцож байгаа ажлын хэсэг Гадаад харилцааны сайд Болд, Гадаад харилцааны яамны Төрийн нарийн бичгийн даргын үүрэг гүйцэтгэгч Цогтсайхан, Гадаад харилцааны сайдын зөвлөх О.Машбат, Гадаад харилцааны яамны Бодлого төлөвлөлт, судалгааны газрын гуравдугаар нарын бичгийн дарга Э.Амараа нар оролцож байна. Хэлэлцэж байгаа асуудалтай холбогдуулаад асуулт асуух гишүүд байвал нэрээ өгөх үү. Дэмбэрэл гишүүнээр тасаллаа.

**Д.Дэмбэрэл :** -Энэ орж ирж байгаа асуудал яахав болж байгаа юм. Би зүгээр энийг хэлэлцэх эсэхийг нь Байнгын хороон дээр яриад нэг санал тавьж байсныг та бүхэн санаж байна уу? Засгийн газрын тусгай сангууд ер нь хичнээн сан байна. Энэ нь үр дүнгүй сангууд байна уу, үгүй юу нэг материал гаргая гэж байсан. Тэр ер нь ямар байдалтай болсон бэ? Энийг дэмжиж байна. Энэ ойлгогдож байгаа зүйл. Одоогийн энэ сангийн асуудлыг ойлгож байна. Би тэрийг асуугаад материал гаргая гээд.

**Ц.Даваасүрэн :** -Би хариулъя. Таны хэлсний дагуу бид нар энэ асуудлаар ажлын хэсгийг өмнө гарсан ажлын хэсгийг нилээд шуурхай ажиллаач, хаврын чуулган гэхэд материалаа бэлдэж оруулж ир гэсэн ийм чиглэл өгсөн байгаа. Ер нь ажлын хэсэг гараад Засгийн газрын тусгай зориулалтын сангуудын бүтэц, цаашид авах арга хэмжээний тухай ажлын хэсэг, мөн төлөвлөгөөт байнгын хорооны ажлын төлөвлөгөөнд орсон байгаа. Засгийн газрын тусгай зориулалтын сангуудыг мөн судалж цаашид авах арга хэмжээний тухай шийдвэр гаргахаар ажиллуулж байгаа. Шаардлагатай бол бид ажлын явц байдлын талаар танд бичгээр танилцуулж болно.

Зарчмын зөрүүтэй саналтай гишүүд байна уу. Алга байна. Зарчмын зөрүүтэй саналтай байна. Эрдэнэбат гишүүнд горимын санал байгаа юм уу.

**Д.Эрдэнэбат :** -Сангийн тухай хуульд нэмэлт, өөрчлөлт оруулах тухай хуулийн төслийг анхны хэлэлцүүлгээр нь батлуулах саналтай байна.

**Ц.Даваасүрэн :** - Эрдэнэбат гишүүний гаргасан горимын саналыг дэмжиж байгаа гишүүд гараа өргөнө үү. 10-10 дэмжигдлээ.

Төслийн анхны хэлэлцүүлэг хийсэн талаарх Төсвийн байнгын хорооны санал, дүгнэлтийг Д.Эрдэнэбат гишүүн танилцуулъя. Хэлэлцүүлэгт оруулахаар шийдвэрлэлээ. Байнгын хорооны өнөөдрийн хуралдаан дуусаж байна.

**Соронзон хальснаас буулгасан:**

ХУРАЛДААНЫ ТЭМДЭГЛЭЛ

ХӨТЛӨГЧ П.МЯДАГМАА